Općinsko vijeće Općine Povljana na svojoj 3. sjednici održanoj dana 24. listopada 2017. godine, na temelju odredbe članka 5. stavka 7. i stavka 8-. Zakona o državnoj izmjeri i katastru nekretnina („Narodne novine“ broj 16/07, 152/08, 124/10 i 56/13) , te odredbe članka 31. Statuta Općine Povljana („Službeni glasnik Zadarske županije“ br. 14/17) donosi slijedeću

**ODLUKU**

**o načinu sufinanciranja aktivnosti u postupku obnove zemljišnih knjiga za katastarsku**

**Općinu Povljana**

Članak 1.

Ovom Odlukom utvrđuje se način sufinanciranja aktivnosti u postupku obnove zemljišne knjige za katastarsku Općinu Povljana pokrenutom Odlukom Ministarstva pravosuđa.

Članak 2.

Općina Povljana se obvezuje sufinancirati postupak obnove zemljišne knjige za katastarsku općinu Povljana naveden u članku 1. i to na način da će Općina Povljana osigurati financijska sredstva u bruto iznosu Općinskom sudu u Zadru, u svrhu obnove zemljišne knjige za katastarsku općine Povljana, a sve zbog važnosti poslova obnove zemljišne knjige za katastarsku općinu Povljana.

Gore navedena financijska sredstva osigurati će se:

- za financiranje materijalnih troškova postupka obnove zemljišne knjige ( poštanske usluge, telefonske linije, korištenje uredskog materijala i drugi materijalni troškovi),

- za novčane naknade članovima zemljišnoknjižnog povjerenstva u provedbi postupka obnove zemljišne knjige – terenski rad,

- za troškova dostave (dostavljača) te

- za troškove informatičkog povezivanja s katastarskim povjerenstvom i prilagodbe podataka za zemljišnu knjigu

Članak 3.

Općina Povljana će na temelju ove Odluke sklopiti Sporazum o sufinanciranju poslova obnove zemljišne knjige za katastarsku općinu Povljana sa Ministarstvom pravosuđa, Ulica grada Vukovara 49, 10000 Zagreb, i s Općinskim sudom u Zadru, Borelli 9, 23000 Zadar.

Za sklapanje gore navedenog Sporazuma ovlašćuje se općinski načelnik Općine Povljana Ivica Pogorilić.

Članak 4.

Na temelju Sporazuma navedenog u članku 3. Općina Povljana će uplatiti bruto iznos financijskih sredstava iz članka 2. na žiro račun Općinskog suda u Zadru, kao posebna namjenska sredstva koja se mogu koristiti isključivo za troškove postupka obnove zemljišne knjige za katastarsku općinu Povljana.

Članak 5.

Općina Povljana će sufinancirati poslove iz članka 2. ove Odluke do dovršetka postupka obnove zemljišne knjige za katastarsku općinu Povljana odnosno do završetka ispravnog postupka nakon otvaranja zemljišne knjige za katastarsku općinu Povljana.

Članak 6.

Općina Povljana će po okončanju poslova u postuku obnove zemljišne knjige za katastarsku općinu Povljana zatražiti od Općinskog suda u Zadru pisano izvješće o izvršenim poslovima i utrošenim sredstvima.

Članak 7.

Ova Odluka stupa na snagu danom donošenja, a objaviti će se u „Službenom glasniku Zadarske županije“.

KLASA:932-01/17-01/1

URBROJ:2198/25-40-17-1

U Povljani, 24. listopada 2017.

OPĆINSKO VIJEĆE OPĆINE POVLJANA

Predsjednik Općinskog vijeća

Šime Jurišić